stanford-oval/wikipedia huggingface dataset:
Hurrikaani Dorian
Seuraukset

Hurrikaani Dorianin aiheuttamat tuhot olivat laajoja, sillä Dorian on kaikkien aikojen tuhoisin myrsky, joka on osunut Grand Bahaman saarelle. Myrskyvuoksi peitti suurimman osan Grand Bahaman saaresta veden alle. Arvioiden mukaan noin 70 000 ihmistä oli välittömän humanitäärisen avun tarpeessa. Apua lähetettiin myös Yhdysvalloista. Myrsky katkaisi puhelinlinjat saarella useiksi päiviksi, joten asukkailla oli vaikeuksia tavoittaa läheisiään. Myrskyn aiheuttamat rankkasateet aiheuttivat useita tulvia myös Yhdysvalloissa. 5. syyskuuta noin 200 000 yhdysvaltalaista oli ilman sähköä. Noin 2,2 miljoonaa ihmistä määrättiin evakuoitavaksi Floridan, Georgian, Pohjois-Carolinan ja Etelä-Carolinan osavaltioissa. Syyskuun 7. päivänä heikentynyt myrsky rantautui Kanadan rannikolle Nova Scotiaan ja katkaisi sähköt yli 330 000 ihmiseltä sekä kaatoi torninosturin rakennustyömaalla Halifaxissa.
Hurrikaanin hävittämä venesatama Bahamalla
Hurrikaanin runtelema Hope Town Bahamalla
Myrskyn kaatama nosturi Halifaxissa Kanadan Nova Scotiassa
Viestintäkohu

Yhdysvaltain presidentti Donald Trump mainitsi 1. syyskuuta Twitter-viestissään, että Dorian uhkaa myös Alabamaa. Alabaman Birminghamissa toimiva Kansallisen sääpalvelun NWS:n yksikkö vastasi, ettei hirmumyrsky osu Alabamaan. Myöhemmin NWS:n emo-organisaatio NOAA asettui Trumpin tueksi ja kertoi että viikkoa aiemmin myrskyn reitin oli ennustettu pienellä todennäköisyydellä ulottuvan myös Alabamaan.
Trump esittelee hurrikaanin reittiä kartalla, jota hän itse oli parannellut tussilla.
Oiva Arvola

Suomalaisia kirjailijoita Ukon­järvellä vuonna 1965: Jorma Etto, Oiva Arvola, Raimo Laine ja Martti Qvist.
Oiva Väinö Arvola (1. heinäkuuta 1935 Kolari – 23. tammikuuta 2021 Rovaniemi) oli suomalainen kirjailija ja opettaja. Keskeisiä teemoja hänen kirjallisuudessaan ovat Lapin luonto ja ihminen.
Henkilöhistoria

Kolarissa syntynyt Arvola valmistui kansakoulunopettajaksi vuonna 1958 Kemijärveltä ja asui sittemmin Rovaniemellä. Opettajana ja koulunjohtajana Arvola ehti toimia Ylitorniolla, Kittilässä, Rovaniemen maalaiskunnassa ja Rovaniemellä. Hän perusti 1985 Nivankylään niin sanotun Kampsuherran valtakunnan.
Kirjallinen tuotanto

Romaanien ohella Arvola kirjoitti kuunnelmia, runoja, saagoja, novelleja ja televisionäytelmiä; useat hänen teatterinäytelmistään ovat syntyneet yhteistyössä Jorma Eton kanssa. Arvola tunnettiin etenkin saagoistaan ja ”sagaismeistaan”, joita on käännetty yli kymmenelle kielelle ja joita hän itse esitti – merkittävimpänä saavutuksena Kampsuherrain saagat. Arvola toimi myös Kalevan ja Lapin Kansan teatteri- ja kirjallisuuskriitikkona sekä Lapin Kansan pakinoitsijana.
Vuonna 2009 Oiva Arvola julkaisi koko saagatuotantonsa viiden äänilevyn kokonaisuutena. Tallenne sisältää 262 saagaa ja on kestoltaan 20 tuntia.
Teoksia

Helvetin 16, näytelmä (1968), Jorma Eton kanssa
Hyvää iltaa – henki menee: Poromies Heikin seikkailut sota-ajassa (1970), Jorma Eton kanssa
Rakkaudesta viis eli Madame B:n asiakkaat (1970), Jorma Eton kanssa
Jietaran juustoista (1970), Jorma Eton kanssa
Saatanan seitsemäntoista: Kaamos-revyy (1972), Jorma Eton kanssa
Kesäpäivän seisaus, romaani (1972)
Vieraat ajat, romaani (1973)
Taivaan painamat, romaani (1975)
Kaamosmaa, romaani (1976)
Linnustajan maa, runokokoelma (1977)
Kampsuherrain saagat (1981)
Talvisilmut, novellikokoelma (1983)
Neljän tuulen saagat (1985)
Seittemän siulan saagat (1986)
Selvänäkijäin saagat (1990)
Yhtäkoska. Yliperän kielen sanakirja (1999)
Kultaisen kaivon saagat (2000)
Kenkähullun matka, romaani (2005)
Palkintoja

J. H. Erkon kirjoituskilpailu 1958
Maakuntakirjailijat-mitali 2008
Lapin Tarinamestareiden kunniajäsen 2012
Kolarin kulttuuripalkinto 2015
Mauri Ahtosalo

Mauri Ahtosalo (sukunimi vuoteen 1954 Kärpänen; 6. elokuuta 1915 Savitaipale – 22. joulukuuta 2001 Hamina) oli suomalainen sotakirjailija.
Lapsuus ja nuoruus

Mauri Kärpänen oli perheen viides lapsi ja jäi orvoksi kaksivuotiaana kun hänen isänsä kuoli keuhkotautiin. Hänen äitinsä oli myös sairastunut samaan tautiin ja kuoli vähän isän jälkeen. Sen jälkeen hän kiersi huutolaisena useissa perheissä. Hän kävi kuusi luokkaa kansakoulua mikä oli enemmän kuin kaukopartiomiehillä oli keskimäärin.
Varusmiespalvelus ja sota-aika

Kun Kärpänen oli varusmiespalveluksessa 1937–1938 hänet siirrettiin Rajavartiokouluun josta hän valmistui rajavartiosotamieheksi. Hän oli Kannaksen Rajavartiostossa Terijoella, jossa hän ehti olla vuoden kun liikekanallepano alkoi. Talvisodassa hän kunnostautui taisteluissa ja hänelle myönnettiin siitä syystä kaksi vapaudenmitalia. Hänet myös ylennettiin kersantiksi tuolloin.
Kärpänen osallistui jatkosodassa kaukopartiotoimintaan useiden partioiden johtajana ja kirjoitti myöhemmin tästä aihepiiristä. Hänet tunnettiin lempinimellä Muuha, joka on ääntämisen mukainen kirjoitusasu hänen sukunimeään vastaavasta venäjän sanasta муха, kärpänen.
Sodan jälkeen hän eräiden muiden kaukopartiomiesten tapaan muutti nimensä. Vuonna 1954 sukunimeksi tuli Ahtosalo. Mauri Ahtosalo oli puolustusvoimien palveluksessa vuoteen 1963 saakka ja toimi sittemmin liiketoimenjohtajana.
Teoksia

Sissinä Karjalan kannaksella.  WSOY 1960
Summan sissit.  WSOY 1984
Sissejä yli Äänisen.  WSOY 1986
Tarinoita elämän eri aloilta.  Tekijä, Kotka 1997
Kaukopartiointia Syväriltä etelään.  Tekijä, Kotka 1998
Aiheesta muualla

Ilta-Sanomat: Kaukopartio 49:ssä moni asia meni hirvittävällä tavalla pieleen linjojen takana – näin tiedusteluretki muuttui raastavaksi ihmisjahdiksi erämaassa
Sotiemme kartat (blogi): Kärpäsen viimeinen partiomatka
Kansan uutiset: Sissejä vai sotarikollisia?
Finneas O’Connell

| Finneas O’Connell |
| --- | --- |
 O’Connell vuonna 2019 iHeartRadio Music Awardseissa.
Henkilötiedot
Koko nimi:  Finneas Baird O’Connell
Syntynyt: 30. heinäkuuta 1997 (ikä 27) Los Angeles, Kalifornia, Yhdysvallat
Ammatti:  muusikko, laulaja, lauluntekijä, tuottaja, näyttelijä
Sukulaiset:  Billie Eilish (sisar)
Muusikko
Taiteilijanimi:  Finneas
Laulukielet:  englanti
Tyylilajit:  popmusiikki 
Soittimet:  bassokitara, kosketinsoitin, kitara ja piano 
Yhtyeet:  The Slightlys
Levy-yhtiöt:  Interscope
Aiheesta muualla
Kotisivut
  [ Muokkaa Wikidatassa ] [ ohje ]  
Finneas Baird O’Connell (s. 30. heinäkuuta 1997 Los Angeles, Kalifornia), taiteilijanimeltään Finneas (tyyliteltynä FINNEAS), on yhdysvaltalainen muusikko, laulaja, lauluntekijä, tuottaja ja näyttelijä. Hän on kirjoittanut ja tuottanut musiikkia usealla artistille, kuten nuoremmalle sisarelleen Billie Eilishille sekä Selena Gomezille. Finneas voitti viisi Grammy-palkintoa työstään Eilishin debyyttialbumilla When We All Fall Asleep, Where Do We Go? (2019). Hän nousi kunnolla julkisuuteen pikkusiskonsa kappaleen ”Ocean Eyes” kautta.
Finneas on julkaissut myös useampia omia kappaleitaan. Hänen esikoisalbuminsa Optimist julkaistaan lokakuussa 2021. Näyttelijänä Finneas esiintyi vuonna 2013 julkaistussa elokuvassa Life Inside Out ja hänet tunnetaan myös roolistaan Alistairina Fox TV:n sarjassa Glee.
Varhainen elämä

Finneas syntyi Los Angelesissa vuonna 1997. Hänen äitinsä Maggie Baird ja isänsä Patrick O’Connell ovat molemmat näyttelijöitä ja muusikoita. Laulaja Billie Eilish on hänen pikkusisarensa. Finneas alkoi tehdä musiikkia 12-vuotiaana vuonna 2010 osallistuttuaan laulunkirjoitustunneille äitinsä kanssa.lähde?
Ura > Lauluntekijänä ja tuottajana

Kirjoittaessaan sisarelleen, Finneas haluaa ”kirjoittaa kappaleita, joihin hän voi samaistua ja nauttia laulamisesta sekä tuntea sanoitukset ja tehdä niistä omiaan”.lähde?
Finneas kirjoitti ja tuotti kappaleen ”Ocean Eyes” alun perin omalle yhtyeelleen ja antoi sen Eilishille, kun Eilishin tanssiopettaja pyysi heitä kirjoittamaan kappaleen, johon opettaja voisi tehdä koreografian. He latasivat kappaleen SoundCloud-sivustolle, josta kappale nousi hitiksi. Finneasin manageri otti yhteyttä häneen marraskuussa 2015 puhuakseen Eilishin potentiaalista. Finneas sitten auttoi sisartaan saamaan levytyssopimuksen. Hän kirjoitti ja tuotti Eilishin esikois-EP:lle Don’t Smile at Me (2017), joka nousi neljänneksitoista Billboard 200 -listalle.lähde?
Finneas on myös tuottanut ja auttoi kirjoittamaan Eilishin vuonna 2019 julkaistun esikoisalbumin When We All Fall Asleep, Where Do We Go?, joka nousi listahitiksi muun muassa Yhdysvalloissa ja Isossa-Britanniassa.lähde? Seuraavana vuonna se voitti vuoden albumin ja parhaiten suunnitellun, ei-klassisen albumin Grammy-palkinnot. Albumin ”Bad Guy” -kappale valittiin sekä vuoden levytykseksi että lauluksi. Finneas palkittiin myös vuoden tuottajana.
Finneas tuotti myös Eilishin toisen albumin Happier Than Ever, joka julkaistiin vuonna 2021. Kuten edellisenkin albumin kohdalla, sisarukset kirjoittivat albumin kappaleet yhdessä.
Sisarensa teosten lisäksi Finneas on tuottanut Selena Gomezin vuoden 2019 singlen ”Lose You to Love Me”, joka nousi Billboard Hot 100 -listalla ensimmäiseksi, sekä kaksi kappaletta Camila Cabellon samana vuonna julkaistulle albumille Romance. Näiden lisäksi Finneas on tuottanut Ashen kappaleen ”Moral of the Story” ja teki yhteistyötä John Legendin kanssa julkaisemattomalla kappaleella.lähde? Vuonna 2020 musiikin suoratoistopalvelu Spotify nimesi hänet vuoden parhaaksi lauluntekijäksi. Finneas oli vuoden aikana tehnyt kappaleita sisarensa lisäksi muun muassa Demi Lovatolle, Halseylle ja Justin Bieberille.
Ura > Sooloura

Finneas on päälaulaja ja laulunkirjoittaja yhtyeelleen The Slightlys, joka soitti Warped Tourilla 2015. Hänen ensimmäinen soolokappaleensa ”New Girl” julkaistiin 2016. Kappaleen musiikkivideo julkaistiin 2019 ja sen ohjasi Emma Sydney Menzies, tähtinä Finneas ja Yasmine Vega. 2019 alussa Finneas soitti ensimmäiset, loppuunmyydyt, omat konserttinsa New Yorkissa ja Los Angelesissa. Hänen esikois-EP:nsä Blood Harmony, julkaistiin 4. lokakuuta 2019.lähde?
Finneas julkaisi esikoisalbuminsa Optimist 15. lokakuuta 2021 Interscope Recordsin kautta. Hän ilmoitti albumin julkaisusta saman vuoden elokuussa ja julkisti samalla sen ensimmäisen singlen ”A Concert Six Months from Now”, kansikuvan ja kappalelistan.
Ura > Näyttelijänura

Vuonna 2011, O’Connell esitti opiskelijaa komediaelokuvassa Bad Teacher. 2013 hän esiintyi Life Inside Out -elokuvassa, jonka kirjoitti hänen äitinsä Maggie Baird. O’Connellilla oli rooli myös Modernissa perheessä sekä Aquariuksessa. Lisäksi hän esitti Alistairia yhdysvaltalaisesa komedia-musikaali-sarjassa Glee vuonna 2015.
Yksityiselämä

Finneas asuu Los Angelesissa. Hän seurustelee vloggaaja Claudia Sulewskin kanssa ja on kirjoittanut kappaleen ”Claudia” tyttöystävästään.
Billie Eilishin mukaan hän ja Finneas ovat molemmat synesteetikkoja.
Diskografia > Soolojulkaisut > Studioalbumit

Optimist (2021)
For Cryin’ Out Loud! (2024)
Diskografia > Soolojulkaisut > EP:t

Blood Harmony (2019)
Diskografia > Soolojulkaisut > Singlet

”New Girl” (2016)
”I’m in Love Without You” (2016)
”Break My Heart Again” (2018)
”Heaven” (2018)
”Life Moves On” (2018)
”Landmine” (2018)
”Hollywood Forever” (2018)
”College” (2018)
”Luck Pusher” (2018)
”Let’s Fall in Love for the Night” (2018)
”Claudia” (2019)
”I Lost a Friend” (2019)
”Angel” (2019)
”Shelter” (2019)
”American Cliché” (2021)
”A Concert Six Months from Now” (2021)
Diskografia > Tuottajana ja lauluntekijänä

Alla on valikoima muiden artistien teoksia, jotka O’Connell on yksin tai yhteistyönä muiden kanssa sekä tuottanut että kirjoittanut, ellei toisin mainita.
Diskografia > Tuottajana ja lauluntekijänä > Studioalbumit

When We All Fall Asleep, Where Do We Go? (Billie Eilish, 2019)
Happier Than Ever (Billie Eilish, 2021)
Hit Me Hard and Soft (Billie Eilish, 2024)
Diskografia > Tuottajana ja lauluntekijänä > EP:t

Don’t Smile at Me (Billie Eilish, 2017)
Diskografia > Tuottajana ja lauluntekijänä > Singlet

”Ocean Eyes” (Billie Eilish, 2016)
”Lovely” (Billie Eilish & Khalid, 2018)
”When the Party’s Over” (Billie Eilish, 2018)
”Bury a Friend” (Billie Eilish, 2019)
”Moral of the Story” (Ashe, 2019)
”Bad Guy” (Billie Eilish, 2019)
”Everything I Wanted” (Billie Eilish, 2019)
”If the World Was Ending” (JP Saxe, mukana Julia Michaels, 2019) – vain tuotanto
”Lose You to Love Me” (Selena Gomez, 2019) – vain tuotanto
”Bikini Porn” (Tove Lo, 2020)
”No Time to Die” (Billie Eilish, 2020)
”Lonely” (Justin Bieber ja Benny Blanco, 2020)
”What Was I Made For?” (Billie Eilish, 2023)
”Birds of a Feather” (Billie Eilish, 2024)
Palkinnot > Grammy-palkinnot

Finneas on voittanut kymmenen Grammy-palkintoa.
Vuoden albumi: When We All Fall Asleep, Where Do We Go? (2020)
Vuoden laulu:
”Bad Guy” (2020)
”What Was I Made For?” (2024)
Vuoden levytys:
”Bad Guy” (2020)
”Everything I Wanted” (2021)
Paras pop-albumi: When We All Fall Asleep, Where Do We Go? (2020)
Paras suunniteltu, ei-klassinen albumi: When We All Fall Asleep, Where Do We Go? (2020)
Paras visuaaliseen mediaan tehty laulu:
”No Time To Die” (2021)
”What Was I Made For?” (2024)
Vuoden tuottaja: 2020
Aiheesta muualla

Kuvia tai muita tiedostoja aiheesta Finneas O’Connell Wikimedia Commonsissa
Billie Eilish
| --- | --- |
Studioalbumit:   When We All Fall Asleep, Where Do We Go?  Happier Than Ever  Hit Me Hard and Soft 
Livealbumit:   Live at Third Man Records 
EP:t:   Don’t Smile at Me 
Singlet:   ”Ocean Eyes”  ”Six Feet Under”  ”Bellyache”  ”Bored”  ”Watch”  ”Copycat”  ”Idontwannabeyouanymore”  ”My Boy”  ”&Burn”  ”Bitches Broken Hearts”  ”Lovely”  ”Party Favor”  ”You Should See Me in a Crown”  ”When the Party’s Over”  ”Come Out and Play”  ”When I Was Older”  ”Bury a Friend”  ”Wish You Were Gay”  ”Bad Guy”  ”All the Good Girls Go to Hell”  ”Everything I Wanted”  ”No Time to Die”  ”Ilomilo”  ”My Future”  ”Therefore I Am”  ”Lo vas a olvidar”  ”Your Power”  ”Lost Cause”  ”NDA”  ”Happier Than Ever”  ”What Was I Made For?”  ”Lunch”  ”Birds of a Feather” 
Muuta:   Diskografia  Finneas O’Connell
Martta Haatanen

| Martta Haatanen> Martta Sandström.Henkilötiedot |
| --- | --- |
Syntynyt: 7. heinäkuuta 1904 Iisalmi
Kuollut: 17. joulukuuta 1977 (73 vuotta) Tornio
Ammatti:  toimittaja ja kirjailija
Kirjailija
Äidinkieli: suomi
Tuotannon kieli: suomi
Esikoisteos:  Rautaiset siteet (1936)
Pääteokset:  Yön kuningatar (1940) ja Kirkastettu sydän (1942)
Aiheesta muualla
Löydä lisää kirjailijoitaKirjallisuuden teemasivulta
Martta Haatanen, o.s. Sandström (7. heinäkuuta 1904 Iisalmi – 17. joulukuuta 1977 Tornio) oli suomalainen kirjailija.
Henkilöhistoria

Haatasen isä oli rautatienrakentaja Juho Uljas Sandström ja äiti Vilhelmiina Toivanen.  Hänen puolisonsa  1926–1963 oli Jukka Haatanen. Torniossa Haatanen asui vuodesta 1947 ja kuoli siellä 73-vuotiaana. Haatanen kävi kansakoulun ja työskenteli elintarvikejakelun rahastonhoitajana rautatierakennustyömaalla sekä myöhemmin Karjalan pakolaisten avustuskeskuksessa. Hän toimi elokuusta 1940 alkaen Pohjolan Sanomien pakinoitsijana, tilapäisenä toimittajana ja kirja-arvostelijana.
Haatanen osallistui sotien jälkeen Tornion kunnallispolitiikkaan Maalaisliiton edustajana, kaupunginvaltuustossa hän oli 1957-1968 ja kaupunginhallituksessa 1960. Hän oli kaupungin historian ensimmäinen naisjäsen kaupunginhallituksessa.
Kirjallinen tuotanto

Haatasen esikoisromaani oli rautatieaiheinen Rautaiset siteet vuodelta 1936. Läpimurtoteos kirjailijana oli vuonna 1940 ilmestynyt Yön kuningatar. Kaikkiaan hän kirjoitti 19 romaania, joita on käännetty ruotsiksi, tanskaksi ja ranskaksi. Suomalaisille äideille omistettu sota-aikaan sijoittuva romaani Kirkastettu sydän on Ilmari Unhon ohjaaman elokuvan Kirkastettu sydän pohjana. Pakinoitsijana Haatanen käytti nimimerkkejä Mirjam Koski ja Mukan Sohvi. Pakinoissa hän myös käytti Peräpohjolan murretta, vaikka kirjoittikin kirjansa yleiskielellä.
Kirjallinen tuotanto > Teokset

Rautaiset siteet, 1936
Karun miehen rippi, 1938
Kylä puhuu, 1939
Yön kuningatar, 1940
Kulta tulessa kirkastuu, 1941
Taivas tummuu, 1942
Karu kaunis maa, 1943
Kirkastettu sydän, 1943
Varjotie, 1944
Eilispäivää ei enää ole, 1945
Viisaus kasvaa rakkaudesta, 1946
Ylpeä elämä, 1947
Kuloruoho: kertomus, 1948
Törmälä, eräiden ihmisten koti, 1949
Matara, 1950
Samaa taivasta kohti, 1950
Mallustunturin kirot, 1951
Syys puhkeaa kirkkauteen, 1951
Iltarusko, 1954
Kirjallinen tuotanto > Palkinnot

Nuoren Voiman Liiton kultamerkki
Patteri

Patteri voi tarkoittaa seuraavia asioita:
patteri, tykistön perusyksikkö tai siihen kuuluvat tykit ja niiden hoitajat, tulipatteri
lämpöpatteri, lämmityslaite
paristo eli sähköparisto, virtalähde, arkisessa kielenkäytössä usein patteri
rummusto, lyömäsoitinasetelma, arkisessa kielenkäytössä usein (rumpu)patteri
lantapatteri eli lantatunkio, ulkona oleva lantakasa, jossa karjanlanta ja kuivikkeet kompostoituvat
asioiden tai esineiden ryhmä tai sarja, usein yhdyssanan jälkiosana: kysymyspatteri, keilapatteri
Patteri sukunimenä:
Matti Patteri (s. 1941), suomalainen pistooliampuja
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Patteri”, voi hakea sivunnimihaulla, laajalla sivunnimihaulla tai tekstihaulla.
David Pohle

David Pohle (1624 Marienburg – 20. joulukuuta 1695 Merseburg) oli saksalainen barokin ajan säveltäjä.
Pohle kuului Heinrich Schützin oppilaisiin. Hän toimi Kapellmeisterin asemassa Hallessa vuosina 1660–1680. Lisäksi hän sai toisen toimen Zeitzistä vuonna 1678. Pohle muutti 1680-luvun alkupuolella Merseburgiin ja asui siellä loppuelämänsä ajan. Hän sai vaikutteita italialaisilta viulisteilta, kuten Dresdenissä asuneelta Carlo Farinalta. Hän hyödynsi myös ranskalaisen tanssimusiikin malleja. Pohlelta on säilynyt muun muassa noin kolmekymmentä sonaattia 4–8 soittimelle ja useita balettisarjoja. Hän sävelsi myös singspielejä ja hengellistä vokaalimusiikkia.
Aiheesta muualla

IMSLP: nuotteja
Cooper’s Hill Cheese-Rolling and Wake

Kuva vuoden 2013 kilpailusta.
”Master of Ceremonies” pitelemässä kilpailussa käytettävää Double Gloucester -juustoa.
The Cooper’s Hill Cheese-Rolling and Wake on vuosittain järjestettävä kilpailutapahtuma Brockworthin kylässä lähellä Gloucesterin kaupunkia Lounais-Englannissa. Kilpailu järjestetään Cooper’s Hill -nimisellä kukkulalla, jonka mukaan kilpailu on nimetty.
Kilpailun ideana on, että kilpailijat juoksevat alas jyrkkää rinnettä kukkulan laelta vieritetyn juustokimpaleen perässä. Juustoa on mahdoton saada kiinni vauhdissa, joten ensimmäisenä alas maaliin ehinyt kilpailija voittaa sen.
Tarkkaa tietoa on vaikea saada, mutta perinteen arvioidaan olevan vähintään 200 vuotta vanha. Kilpailua järjestettiin alun perin Brockworthin kylän sekä lähialueen asukkaiden kesken, mutta siitä on tullut vuosien mittaan yhä suositumpi ja nykyään siihen ottaa osaa ihmisiä eri puolilta maailmaa.
Kilpailu jouduttiin perumaan vuonna 2010 turvallisuussyistä johtuen.
Juusto

Kilpailussa käytetään paikallista Double Gloucester -juustoa, jonka on toimittanut vuodesta 1988 lähtien paikallinen juustontekijä Diana Smart. Toisen maailmansodan aiheuttaman ruokasäännöstelyn vuoksi kilpailussa käytettiin vuodesta 1941 aina vuoteen 1954 asti puuvalmisteista tekojuustoa, jonka sisällä oli ontossa kohdassa pieni pala juustoa.
Loukkaantumiset

Rinteen jyrkkyydestä ja kilpailijoiden nopeasta vauhdista johtuen kilpailussa sattuu usein eriasteisia loukkaantumisia, jotka vaihtelevat nyrjähtäneistä nilkoista murtuneisiin luihin ja tajuttomuuteen. Kilpailualueella on valmiudessa useita ambulansseja ja rinteen alapuolella odottaa vapaaehtoinen ensiapuryhmä.
Aiheesta muualla

Official UK Cheese-rolling site Kilpailun viralliset kotisivut.
The Only Authoritative Site of Cheese Rolling At Coopers Hill in Gloucestershire (Arkistoitu – Internet Archive) Kilpailun fanisivut.
Cheese Rolling Gloucester Kuvia kilpailusta vuosilta 2008 ja 2009.
Pesäpallon miesten Halli-SM 2019

Pesäpallon Halli-SM 2019 oli Suomen Pesäpalloliiton hallimestaruuskilpailujen 26:s kausi. Kauteen osallistuvat kaikki 14 Superpesis-joukkuetta. Turnauksen lohkovaihe järjestettiin 3. – 24. helmikuuta 2019. Lohkovoittajien lopputurnaus järjestettiin 16. – 17. maaliskuuta 2019 Kuopio-hallissa.
Turnauksen voitti Joensuun Maila, jolle hallimestaruus oli seurahistorian kolmas. Loppuottelussa se kukisti Vimpelin Vedon suoraan 1–0. Pronssiottelussa Kempeleen Kiri voitti Hyvinkään Tahkon niin ikään 1–0. Mitali oli Kempeleen Kirin ensimmäinen hallimestaruuskilpailuissa.
Joukkueet

| Lohko | Joukkue | Paikkakunta | Kotiareena | Perustettu | Pelinjohtaja |
| --- | --- | --- | --- | --- | --- |
| A | Kempeleen Kiri | Kempele | Ouluhalli | 1915 | Antti Vihtkari |
| A | Pattijoen Urheilijat | Raahe | – | 1928 | Jussi Haapakoski |
| A | Sotkamon Jymy | Sotkamo | – | 1909 | Jani Komulainen |
| B | Joensuun Maila | Joensuu | Joensuu Areena | 1958 | Juhani Lehtimäki |
| B | Kiteen Pallo -90 | Kitee | – | 1990 | Raimo Bragge |
| B | Siilinjärven Pesis | Siilinjärvi | Kuopio-halli | 1987 | Perttu Westersund |
| C | Alajärven Ankkurit | Alajärvi | Alajärven Ylipainehalli | 1944 | Jari Mäkelä |
| C | JymyJussit | Seinäjoki | Seinäjoki-areena | 2012 | Mikko Vainionpää |
| C | Koskenkorvan Urheilijat | Ilmajoki | – | 1945 | Jukka Latvala |
| C | Vimpelin Veto | Vimpeli | – | 1934 | Markku Hylkilä |
| D | Hyvinkään Tahko | Hyvinkää | – | 1915 | Iiro Haimi |
| D | Imatran Pallo-Veikot | Imatra | Aviasport Areena | 1955 | Petri Tuuva |
| D | Kankaanpään Maila | Kankaanpää | – | 1958 | Jukka-Pekka Karttunen |
| D | Kouvolan Pallonlyöjät | Kouvola | – | 1931 | Matti Iivarinen |
Sarjajärjestelmä

Alkulohkot pelattiin yksinkertaisena sarjana kahdessa neljän ja kahdessa kolmen joukkueen alkulohkossa. Lohkojako perustui joukkueiden maantieteelliseen sijoittumiseen. Alkulohkojen ottelut pelattiin hajautetusti eri puolilla Suomea. Alkulohkojen voittajat selviytyivät Kuopion lopputurnaukseen. Ne järjestettiin paremmuusjärjestykseen, ja paras lohkovoittaja kohtasi neljänneksi parhaan sekä toiseksi paras kolmanneksi parhaan välierissä. Välierien voittajat etenivät loppuotteluun ja häviäjät pronssiotteluun. Välieriä ja mitaliotteluita pelattiin vain yhdet.
Lohkovaiheessa paremmuusjärjestys ratkaistiin seuraavalla kaavalla:
1) Pisteet
2) Voitetut ottelut
3) Kolmen pisteen voitot
4) Jaksoero (voitetut-hävityt)
5) Juoksuero
6) Voitetut jaksot
7) Tehdyt juoksut
Lohkovoittajavertailussa noudatettiin samaa kaavaa suhteuttamalla lukemat pelattujen otteluiden määrään, sillä A ja B-lohkon voittajat olivat pelanneet alkulohkossa vähemmän otteluita kuin muut.
Ottelut käytiin säännöiltään lähes tavallisten pesäpallo-otteluiden tavoin. Supervuoropareja ei tosin käytetty, vaan tasatilanteesta seurasi suoraan kotiutuslyöntikilpailu.
Alkulohkot

Kilpailuareenat
Alkulohkot > Lohko A

| Sij>  | Joukkue | O | V | VS | HS | H | TJ | PJ | JE | P | Karsinta tai putoaminen |
| --- | --- | --- | --- | --- | --- | --- | --- | --- | --- | --- | --- |
| 1 | Kempele | 2 | 1 | 1 | 0 | 0 | 20 | 11 | +9 | 5 | Lopputurnaus |
| 2 | Sotkamo | 2 | 0 | 1 | 0 | 1 | 18 | 21 | −3 | 2 |  |
| 3 | Raahe | 2 | 0 | 0 | 0 | 2 | 13 | 19 | −6 | 0 |  |
Areena: Ouluhalli, Oulu
Alkulohkot > Lohko B

| Sij>  | Joukkue | O | V | VS | HS | H | TJ | PJ | JE | P | Karsinta tai putoaminen |
| --- | --- | --- | --- | --- | --- | --- | --- | --- | --- | --- | --- |
| 1 | Joensuu | 2 | 1 | 1 | 0 | 0 | 23 | 11 | +12 | 5 | Lopputurnaus |
| 2 | Siilinjärvi | 2 | 0 | 1 | 0 | 1 | 9 | 19 | −10 | 2 |  |
| 3 | Kitee | 2 | 0 | 0 | 1 | 1 | 11 | 13 | −2 | 1 |  |
Areena: Joensuu Areena, Joensuu